b'\n_START_ARTICLE_\nDmitrij Mendelejev\n_START_SECTION_\n\xc2\xabPeriodesystemets far\xc2\xbb\n_START_PARAGRAPH_\nMendelejev vokste opp i en stor s\xc3\xb8skenflokk i Sibir. Faren var rektor p\xc3\xa5 en videreg\xc3\xa5ende skole, men ulykker innhentet stadig familien. F\xc3\xb8rst ble faren blind og m\xc3\xa5tte slutte \xc3\xa5 arbeide. Moren gjen\xc3\xa5pnet og drev en gammel glassfabrikk, men faren d\xc3\xb8de, og fabrikken brant ned. _NEWLINE_Mendelejev fikk tidlig et stipend ved Universitetet i St. Petersburg, der han senere ble professor. Han tok studiene sv\xc3\xa6rt alvorlig og fikk tidlig priser for sitt allsidige arbeid. Han var opptatt av teknologiske sp\xc3\xb8rsm\xc3\xa5l, blant annet utnyttelsen av kull, olje og salt. L\xc3\xa6reverket Principles of chemistry kom i mange opplag og ble oversatt til flere spr\xc3\xa5k. _NEWLINE_Mendelejev var ogs\xc3\xa5 p\xc3\xa5 andre omr\xc3\xa5der forut for sin tid. Han opponerte sterkt mot at kvinner ikke hadde adgang til \xc3\xa5 studere ved universitetene. Naturvitenskapens svake stilling i den videreg\xc3\xa5ende skolen sammenliknet med de d\xc3\xb8de spr\xc3\xa5kene gresk og latin, var han ogs\xc3\xa5 sterkt imot. Dette bidro til at han ble mindre verdsatt i hjemlandet enn i utlandet. _NEWLINE_I 1869 klarte han \xc3\xa5 konstruere et periodesystem bygd p\xc3\xa5 de 63 grunnstoffene som da var kjent. Han forbedret periodesystemet flere ganger i \xc3\xa5rene framover. Han foruts\xc3\xa5 i tillegg eksistensen av flere ukjente grunnstoffer og kunne komme med detaljerte egenskaper til de ukjente stoffene. Et eksempel er grunnstoffet gallium. F\xc3\xb8rst da grunnstoffene som Mendelejev hadde forutsett egenskapene til, ble oppdaget, begynte kjemikerne \xc3\xa5 ta periodesystemet p\xc3\xa5 alvor. Det periodesystemet som han utviklet i 1872, ble brukt i l\xc3\xa6reb\xc3\xb8ker i nesten 80 \xc3\xa5r._NEWLINE_Mendelejevs periodesystem var basert p\xc3\xa5 grunnstoffenes \xc3\xb8kende atommasser. I dette systemet framkom en slags perioder (vannrette linjer) der for eksempel grunnstoff nr. 1 i en periode liknet grunnstoff nr. 1 i den etterf\xc3\xb8lgende perioden. Slik oppsto det grupper eller familier av grunnstoffer som liknet hverandre i viktige kjemiske og fysiske egenskaper.'